**Beszámoló a vegyes páros válogatott 2016. évi vb szerepléséről**

Készítette: Palancsa Zoltán

1. Előzmények, felkészülés

A Palancsa-Kiss páros – 2015. ősszel megvédte bajnoki címét, így jogot szerzett a 2016. évi vegyes páros vb részvételre a svédországi Karlstad városában.

Az előző évekhez hasonlóan kezdtük a felkészülést – mindkét játékos a saját egyesületi keretein belül. A közös munkát decembertől kezdtük el, heti egyszeri, később heti kétszeri közös edzéssel, valamint felkészülési versenyeken való indulással. Mivel a vegyes páros bekerült a 2018. évi olimpia programjába, érthetően megnőtt az érdeklődés a szakág iránt, és már ebben a szezonban elindult egy több állomásból álló versenysorozat, amelyből négyen részt is vettünk. A versenyek közül a hollandiai és a szlovákiai verseny sikerült megnyernie a párosnak, a magyarországi versenyen a negyeddöntőben estek ki, míg a svájci versenyen nem sikerült a legjobb nyolc közé kvalifikálni. A viszonylagosan sikertelen versenyek esetén néhány bosszantó technikai hiba mellett a jégismeret nehézségei jelentették az alapvető okokat.

A közös felkészülést némileg nehezítette, hogy Dóri a junior női válogatottal kiharcolta a vb indulás jogát, és gyakorlatilag párhuzamosan kellett készülnie a két világversenyre. Sajnos Dóri csuklóján makacs húzódással küszködött az egész szezonban, de elmondása szerint ez nem zavarta a játékban.

Felkészülésünket az idei évben sportpszichológus is segítette. Csoportos és egyéni foglalkozásokon próbáltuk felkészíteni a párost a várható nehézségekre.

Az idei vb felkészülésre a MCSZ alaptámogatáson felül plusz forrást jelentett a felzárkóztatási támogatás, illetve a Szerencsejáték Zrt. által nyújtott szponzori támogatás. Ez utóbbit címzetten Dóri és Zsolti kapta, de a fennálló szabályozás alapján 10% az MCSZ működési feladataira, 5% pedig utánpótlás teendők ellátására a szövetség keretein belül maradt.

Megnőtt támogatási keretünknek köszönhetően a kiutazás, kint tartózkodás kényelmi elemei mind biztosítottak voltak, így reális éremszerzési reményekkel indultunk Svédországba.

1. Célok

A hivatalosan megfogalmazott célkitűzés a legjobb négy közé kerülés volt, de kétszeres világbajnokként az éremszerzést tartottuk elfogadhatónak.

1. Vb szereplés

Soha nem látott létszám (42 páros) nevezett az első olimpiai kvalifikációs világbajnokságra. A sorsolás alapján nem tűnt nehéznek a csoport, bár Svájc mindig erős párossal érkezik, és tudtuk, hogy az ismeretlen bolgár páros férfitagja is jól jegyzett svájci játékos.

A verseny elején minden tökéletesen indult, a csoportban sorra magabiztosan győztük le ellenfeleinket, bár a játékba be-be csúsztak technikai hibák. A svájci páros sem képviselt olyan erőt, mint amire számítottunk, tovább sem jutottak a csoportból (mint ahogy a hazai svédek sem). Végül a csoportmérkőzéseket követően veretlenül, kiemeltként vártuk az egyenes kieséses szakaszt, a legjobb 16 között.

A lebonyolítás sajátosságai közé tartozott, hogy - idén először – nem volt edzéslehetőség a verseny előtt, viszont a mérkőzések előtt minden páros 13 perc bemelegítési időt kapott. A másik szervezésből adódó nehézség volt, hogy a csoportmérkőzések után pontosan 48 órányi „pihenőt” kaptunk, ami egy ilyen világversenyen nem túl szerencsés.

A kieséses szakaszban a sorsolás nem kedvezett nekünk, a fiatal, tehetséges skót párost kaptuk ellenfélül. A mérkőzés első felében mi irányítottunk, és többnyire Zsolték akarata érvényesült, a szünetben megnyugtató vezetés (4-2) birtokában voltunk. A mérkőzés vége felé azonban elbizonytalanodtunk, a dobások sem sikerültek olyan jól, mint az elején, az ellenfél pedig meglepően precízen játszott. A legkisebb hibáinkat is magabiztosan kihasználták. Az utolsó endre döntetlen állással fordultunk, de nálunk volt a befejezés kedvezménye, amit sajnos nem tudtunk érvényesíteni, így el kellett ismerni, hogy aznap a skótok megérdemelten nyertek.

Az alsóági rájátszásban – ami az olimpiai kvalifikációs pontok miatt volt fontos – sajnos nem tudtunk kellően ráhangolódni az írek elleni mérkőzésre (a fájó vereség után összesen másfél óránk volt túltenni magunkat, és újra felpörögni), sajnos az ellenfél „Power play” endjét nagyon elrontottuk, így váratlanul szorossá vált a mérkőzés. Még így is volt esély a győzelemre, de a végén az írek hölgy játékosa olyan bonyolult dobást valósított meg, amit valószínűleg soha még nem is próbált, így ennek a mérkőzésnek is vereség lett a vége.

Mindez azt eredményezte, hogy végül a párosunk a tizenharmadik helyezést érte el, ami az előző három év eredményei ismeretében (1-4-1) nem elfogadható.

1. Értékelés

A vb-t követően a helyszínen hárman, majd pedig itthon Kiss Lászlóval kiegészülve négyen tartottunk értékelő megbeszélést, amelyek alkalmával megpróbáltuk alaposan kielemezni a vártnál gyengébb szereplés lehetséges okait.

A viszonylag gyengébb szereplés mögött több összetevő is sorakozik, amelyeket átbeszélve megállapítottuk, hogy a következő időszakban komoly hangsúlyt kell fektetni az alábbiakra:

* mindkét játékos esetében nagyon fontos a technikai képzés, a kőelengedés finomítása, amit egyéni és páros edzések alkalmával is próbálunk segíteni,
* a mentális „állóképesség” fontos egy ilyen sorozatterhelés esetén, ezt a pszichológus segítségével fejlesztjük,
* elméleti edzéseket is tartunk szeptembertől, helyzet- és video elemzésekkel,
* átgondoljuk, hogy a vegyes páros előtérbe kerülésének van-e hátráltató tényezője, ezeket megpróbáljuk teljes mértékben kiiktatni.

Végezetül egy érdekességet szeretnék megemlíteni. Nevezetesen azt, hogy az előző három vb alkalmával egyszer sem sikerült veretlenül zárnunk, 2013-ban az alapszakaszban Svájctól kaptunk ki (végül megnyertük a vb-t), 2014-ben az alapszakaszban Oroszországtól kaptunk ki, az elődöntőben Svédországtól, a bronzmeccsen Spanyolországtól (3 vereséggel végül negyedikek lettünk), míg 2015-ben már az alapszakaszban begyűjtöttünk két vereséget Kanada és Észtország ellen (ezek után tudtunk újra vb-címet szerezni). Tehát a két vereség egy ilyen jelentős világversenyen önmagában még nem lenne probléma, de sajnos ezek a vereségek idén a legrosszabbkor jöttek!

Vegyes párosunk szeptemberben kezdi a felkészülést az október végi országos bajnokságra. Célunk a bajnoki cím megvédésével a 2017. évi világbajnokságon való részvétel elnyerése, majd a vb-n az olimpiai kvalifikáció megszerzése.